**Informatīvais ziņojums par Kohēzijas politikas fondu 2014.–2020.gada plānošanas perioda plānošanas dokumentu izstrādes progresu**

**Ievads**

 Lai īstenotu Eiropas Savienības struktūrfondu un Kohēzijas fonda
(turpmāk – ES fondi) investīcijas Latvijā, nepieciešams izstrādāt ES fondu
2014.–2020.gada plānošanas perioda nacionāla līmeņa plānošanas dokumentus, ņemot vērā 2012.gada 4.decembrī Ministru kabinetā[[1]](#footnote-1)
(turpmāk – MK) un 2012.gada 20.decembrī Saeimā apstiprināto Nacionālo attīstības plānu 2014.–2020.gadam (turpmāk – NAP 2020) un pēc diskusijām par Eiropas Savienības (turpmāk – ES) daudzgadu budžetu nākamajai finanšu perspektīvai.

 Plānošanas dokumentu izstrāde notiek, sadarbojoties ar nozaru ministrijām, sociālajiem un sadarbības partneriem, nevalstiskajām organizācijām, kā arī neformālo konsultāciju ietvaros ar Eiropas Komisijas (turpmāk – EK) pārstāvjiem.

 Informatīvā ziņojuma mērķis ir sniegt informāciju par ES fondu plānošanas dokumentu izstrādes procesa aktuālo statusu un turpmākajām darbībām līdz plānošanas dokumentu oficiālai iesniegšanai apstiprināšanai EK.

1. **Paveiktais ES fondu 2014.–2020.gada plānošanas perioda plānošanā**

 Atbilstoši Finanšu ministrijas (turpmāk – FM) sagatavotajā informatīvajā ziņojumā[[2]](#footnote-2) par Kohēzijas politikas fondu 2014.–2020.gada plānošanas perioda plānošanas dokumentu izstrādes progresu minētajam, 2013.gada 8.jūlijā Partnerības līguma ES fondu ieviešanai 2014.–2020.gada plānošanas periodam un ES fondu darbības programmas „Izaugsme un nodarbinātība” projekti (turpmāk – ES fondu plānošanas dokumenti) tika iesniegti EK starpdienestu komentēšanai.

 2013.gada 2.oktobrī tika saņemti EK komentāri par Partnerības līguma projektu, savukārt 2013.gada 16.oktobrī – komentāri par darbības programmas „Izaugsme un nodarbinātība” projektu. Ņemot vērā EK sniegtos komentārus, tajā skaitā par finansējuma sadalījumu. FM izstrādāja un piedāvāja alternatīvo ES fondu finansējuma sadalījumu, kas tika pārskatīts sanāksmēs ar nozaru ministrijām un sadarbības partneriem, līdztekus iespējamās ES fondu finansējuma pārdales tika pārrunātas konsultācijās ar EK pārstāvjiem. FM alternatīvo piedāvājumu ES fondu finansējuma sadalījumam izskatīšanai Koalīcijas partneru darba grupas Par Eiropas Savienības struktūrfondu un Kohēzijas fonda jautājumiem
(turpmāk – ES fondu koalīcijas darba grupa) iesniedza 2013.gada 1.novembra sēdē.

1. **Būtiskākie EK komentāri**

 EK oficiāli iesniegto komentāru saturs nav būtiski atšķirīgs no iepriekš neformālajās sarunās paustā viedokļa. Attiecībā uz vispārīgiem jautājumiem, būtiskākie EK komentāri:

* tika uzvērta nozaru stratēģiju loma un paustas bažas par ex-ante nosacījumu izpildi visās nozarēs;
* tika norādīts, ka nepietiekami adresētas būtiskākās Padomes rekomendācijas – attiecībā uz reformām un strukturālo problēmu risinājumu zinātnē un izglītībā, sociālo pakalpojumu sistēmu, tieslietām un enerģētiku;
* finansējuma sadalījums tika vērtēts kā nesabalansēts ar būtiskākajām vajadzībām, Latvijas nacionālās reformu programmas ES 2020 stratēģijas īstenošanai mērķiem un citām starptautiskajām saistībām;
* uzsvērts, ka ES fondi nevar aizstāt nepietiekamo valsts budžetu pamatvajadzību finansēšanai;
* norādīts, ka investīciju loģikai ir jābalstās uz ES fondu
2007.–2013.gada plānošanas perioda rezultātu izvērtējumu;
* tika aicināts plānot ieguldījumus sadarbībā ar Baltijas u.c. reģiona valstīm.

 Attiecībā uz konkrētām jomām un finansējuma sadalījumu, EK norādījusi, ka paredzēts nepietiekams ES fondu finansējums pētniecībai un inovācijām, vides *acquis* pamatprasību izpildei, atjaunojamo energoresursu attīstībai, savukārt proporcionāli samazināms būtu transporta nozarei paredzētais finansējums. Attiecībā uz informācijas un komunikāciju tehnoloģiju (turpmāk – IKT) jomu, EK norādīja, ka, līdzīgi kā 2007.–2013.gada plānošanas periodā, arī 2014.–2020.gada plānošanas periodā plānoti ievērojami ieguldījumi (9% no Eiropas Reģionālās attīstības fonda aploksnes). Ņemot vērā līdzšinējo un plānoto ieguldījumu ievērojamo apjomu, apsvērumi piedāvātā finansējuma samazināšana IKT jomai balstās uz to, ka vairākās jomās ir izveidojies skaidrs finansējuma iztrūkums (piedāvātais finansējuma apjoms nenosedz izanalizētās un nodefinētās vajadzības) un nepieciešams šiem mērķiem paredzēt papildu finansējumu, kā jau minēts, pētniecībai, inovācijām un atbalstam inovatīviem uzņēmumiem. Attiecīgi nepieciešams pārskatīt IKT jomā plānotos pasākumus, veicot padziļinātu vajadzību analīzi un pārskatīt plānoto IKT pasākumu prioritātes, atbalstot pasākumus, kuriem nosakāma potenciāla ietekme uz IKT jomu un tautsaimniecību). Tika aicināts būtiski pārskatīt prioritārā virziena „Pilsētvides attīstība” atbilstību ES fondu regulu projektu priekšlikumiem, paredzot ES fondu atbalstu sociālo, demogrāfisko, vides resursu efektivitātes un klimata pārmaiņu jautājumu risināšanai.

 Ņemot vērā minētos EK komentārus tika izvirzīts mērķis vienoties par kopējo finansējuma sadalījumu, nodrošinot tādu investīciju līdzsvaru, kā arī veicot citas nepieciešamās izmaiņas plānošanas dokumentos, lai būtu iespējams vienoties un panākt kompromisu ar EK līdz ES fondu plānošanas dokumentu iesniegšanai EK apstiprināšanai.

1. **Piedāvājums finansējuma pārdalēm**

 Ņemot vērā iepriekš minēto, 2013.gada 1.novembrī tika sasaukta ES fondu Koalīcijas darba grupa sēde ar mērķi vienoties par ES fondu
2014.–2020.gada plānošanas periodam paredzētā finansējuma sadalījuma pārstrukturizāciju, ņemot vērā EK izteiktos komentārus un iebildumus par sākotnējo piedāvājumu un FM izstrādāto alternatīvo piedāvājumu. Piedāvājums par finansējuma pārdalēm paredz:

1. Palielināt prioritārā virziena „Pētniecība, tehnoloģiju attīstība un inovācijas” ietvaros pieejamo finansējumu par 127 000 000 EUR:
	1. palielināt Izglītības un zinātnes ministrijas
	(turpmāk – IZM) pārziņā esošo pētniecības kapacitātes celšanas pasākumu (atbalsts dalībai Eiropas Pētniecības telpas bilaterālās un multilaterālās sadarbības programmās pētniecībā un inovācijās, cilvēkresursu un pētniecības un attīstības infrastruktūras attīstībai viedās specializācijas jomās) īstenošanai paredzēto finansējumu indikatīvi 38 100 000 EUR apmērā, to aprakstus izstrādājot sadarbībā ar Ekonomikas ministriju (turpmāk – EM);
	2. palielināt EM pārziņā esošo inovatīvas uzņēmējdarbības veicināšanas pasākumu (atbalsts biznesa inkubatoriem un tehnoloģiju pārnesei) īstenošanai paredzēto finansējumu indikatīvi 88 900 000 EUR apmērā, to aprakstus izstrādājot sadarbībā ar IZM.
2. Prioritārā virziena ,,IKT pieejamība, e-pārvalde un pakalpojumi” ietvaros samazināt Vides aizsardzības un reģionālās attīstības ministrijas (turpmāk – VARAM) pārziņā esošajiem specifiskajiem atbalsta mērķiem finansējumu 23 271 179 EUR apmērā.
3. Prioritārā virziena „Mazo un vidējo komersantu konkurētspēja” ietvaros:
	1. palielināt Kultūras ministrijas (turpmāk – KM) pārziņā esošo radošo industriju izaugsmi veicinošo pasākumu (t.sk., atbalsts sociālajām un ekoinovācijām) īstenošanai paredzēto finansējumu 2 672 210 EUR apmērā;
	2. palielināt EM pārziņā esošo atbalsta pasākumu komersantu konkurētspējas veicināšanai, t.sk., eksporta pasākumu (atbalsts ražošanas un pārstrādes rūpniecības nozares komersantiem, atbalsts nodarbināto apmācībām RIS3 mērķu sasniegšanai) īstenošanai paredzēto finansējumu 45 000 000 EUR apmērā, vienlaikus svītrojot specifiskā atbalsta mērķa „Pilnveidot iedzīvotāju profesionālo kompetenci atbilstoši mainīgajiem darba tirgus apstākļiem” ietvaros paredzēto atlases kārtu „Partnerībā organizētas nodarbināto mācības”.
4. Prioritārā virziena „Pāreja uz ekonomiku, kura rada mazas oglekļa emisijas visās nozarēs” ietvaros samazināt finansējumu 42 686 154 EUR apmērā, paredzot to pašvaldību ēku energoefektivitātes pasākumiem prioritārajā virzienā, kas paredz nacionālas un reģionālas nozīmes attīstības centru un Latgales reģiona attīstības veicināšanu.
5. Prioritārā virziena ,,Vides aizsardzība un resursu izmantošanas efektivitāte” ietvaros:
	1. investīcijas materiālā un nemateriālā mantojuma saglabāšanai, Baltijas jūras piekrastes attīstībai, kā arī tūrisma veicināšanai integrēt kopējā vietējās attīstības stratēģijās balstītā piedāvājumā ilgtspējīga tūrisma produktu un pakalpojumu attīstībai ar kopējo finansējumu 50 298 518 EUR, no kā 35 298 518 EUR paredzēt KM un VARAM integrētam priekšlikumam publiskas infrastruktūras atbalstam prioritātes „Vides aizsardzība un resursu efektivitāte” ietvaros un 15 000 000 EUR EM ar tūrisma pakalpojumiem saistītu mazo un vidējo uzņēmumu atbalstam prioritātes „Mazo un vidējo komersantu konkurētspēja” ietvaros. EM sadarbībā ar KM un VARAM izstrādāt kopēju stratēģiju pasākumu ieviešanai un atbalstāmo teritoriju atlasei;
	2. KM sadarbībā ar IZM, VARAM, Rīgas pilsētu izstrādāt jaunu piedāvājumu nacionālas nozīmes kultūras (t.sk., starptautisku konferenču centra) un sporta infrastruktūras attīstībai, paredzot ieguldījumus prioritārā virziena „Vides aizsardzība un resursu izmantošanas efektivitāte” ietvaros 80 629 403 EUR apmērā.
6. Prioritārā virziena ,,Ilgtspējīga transporta sistēma” ietvaros samazināt finansējumu 185 779 256 EUR apmērā, Satiksmes ministrijai
(turpmāk – SM) sagatavot priekšlikumu.
7. Prioritārā virziena „Nodarbinātība, darba spēka mobilitāte un sociālā iekļaušana” ietvaros Labklājības ministrijai (turpmāk – LM) sadarbībā ar EM sagatavot jaunu piedāvājumu sociālās atstumtības riskam pakļauto iedzīvotāju pašnodarbinātības veicināšanai vai atbalstam jauniešiem 5 000 000 EUR apmērā.
8. Prioritārā virziena „Izglītība, prasmes un mūžizglītība” ietvaros palielināt IZM pārziņā esošo bērnu nabadzības mazināšanas pasākumu īstenošanai paredzēto finansējumu 25 000 000 EUR apmērā. IZM sagatavot priekšlikumu sadarbībā ar LM.
9. VARAM sadarbībā ar EM un KM izstrādāt jaunu piedāvājumu pilsētvides un reģionālajai attīstībai 294 961 326 EUR apmērā, izmantojot integrēto teritoriālo pieeju, uz vietējās attīstības stratēģijām balstītiem integrētiem pasākumiem, vienlaikus atbilstoši ES fondu Regulu priekšlikumiem nodrošinot pasākumus, kas iekļauj ekonomiskos, sociālos, demogrāfiskos, vides resursu efektivitātes un klimata aspektus, piedāvājumā integrējot arī specifiskā atbalsta mērķi „Atbalsts uzņēmējdarbību veicinošas publiskās infrastruktūras attīstībai Austrumu pierobežā”, koncentrējot ieguldījumus Latgales reģionā.

Papildus minētajam tika panākta vienošanās, ka piedāvātā finansējuma apjoma (24 000 000 EUR) pārdale vides prasību Direktīvu ieviešanai nav ekonomiski pamatota pret potenciālajām rādītāju izmaiņām (+0.4%). Pretējā gadījumā kā primārais finansējuma avots šādām pārdalēm jāvērtē prioritārais virziens „IKT pieejamība, e-pārvalde un pakalpojumi”. Attiecībā uz tūrisma un pašvaldību energoefektivitātes atbalstu, EM un VARAM var iesniegt savstarpēji saskaņotus alternatīvus atbildību sadalījuma priekšlikumus FM līdz plānošanas dokumentu projektu iesniegšanai EK.

EM pauda atšķirīgu viedokli attiecībā uz augstāk minētajā ES fondu Koalīcijas darba grupas 2013.gada 1.novembra sēdes protokollēmumā pausto. Finansējuma pārdaļu piedāvājuma 4.punktā minētās finansējuma pārdales pašvaldību ēku energoefektivitātes pasākumiem gadījumā EM norāda uz riskiem par nepietiekamu finansējumu daudzdzīvokļu ēku siltināšanai, kā arī uz risku neizpildīt Direktīvas 2012/27/ES par energoefektivitāti ieviešanas prasības – katru gadu renovēt trīs procentus centrālās valdības ēku platības, kā arī fragmentētu pieeju ieviešanai.

FM norādīja, ka novirzot finansējumu īpaši pašvaldību ēku siltināšanai, finansējums joprojām tiks saglabāts plānoto mērķu sasniegšanai, nodrošinot integrētu atbalstu visās jomās, vienlaikus tiks nodrošināts NAP 2020 paredzētais atbalsts energoefektivitātes veicināšanai pašvaldībās.

Savukārt, attiecībā uz finansējuma pārdalēm piedāvājuma 5.punktā, EM norādīja, ka tūrisma nozare ir neatņemams uzņēmējdarbības sektors, uzsverot, ka kultūras un reģionālā dimensija vienmēr ir bijusi nozīmīga tūrisma politikas komponente. Tāpat EM informēja, ka tūrisma atbalsta nodalīšana no politikas veidotāja nav pamatota, vēršot uzmanību, ka tās rīcībā ir pietiekami intelektuālie resursi, lai līdzīgi kā ES fondu 2004.–2006.gada un ES fondu 2007.–2013.gada plānošanas periodā turpinātu tūrisma politikas pasākumu veiksmīgu ieviešanu.

FM pauda nepieciešamību ar infrastruktūras ieguldījumiem saistītās investīcijas materiālā un nemateriālā mantojuma saglabāšanai, Baltijas jūras piekrastes attīstībai, kā arī tūrisma veicināšanai integrēt vienā specifiskā atbalsta mērķī, kas paredz uz reģionu attīstības stratēģijām balstītu atbalstu starptautiskas nozīmes dabas resursu un kultūrvēsturiskā mantojuma attīstībai, lai spētu pamatot EK pamatot šāda atbalsta nepieciešamību. Papildus vēršam uzmanību, ka atbalsts eksporta veicināšanai, t.sk., attiecībā uz tūrisma produktiem un pakalpojumiem būtu jāsniedz vienkopus specifiskā atbalsta mērķa „veicināt MVK vietējo un starptautisko sadarbību” ietvaros. Tāpat norādām, ka saskaņā ar ES fondu Koalīcijas darba grupas sēdē nolemto tika palielināts EM pārziņā esošo atbalsta pasākumu komersantu konkurētspējas veicināšanai, t.sk., eksporta pasākumu (atbalsts ražošanas un pārstrādes rūpniecības nozares komersantiem, atbalsts nodarbināto apmācībām RIS3 mērķu sasniegšanai) īstenošanai paredzētais finansējums par 45 000 000 EUR.

**4. Turpmākā rīcība**

 Turpinās darbs pie ES fondu plānošanas dokumentu izstrādes atbilstoši saņemtajiem komentāriem no EK, kā arī atbilstoši saņemtajiem komentāriem pēc ES fondu plānošanas dokumentu projektu izsludināšanas Valsts sekretāru sanāksmē. Vienlaikus turpinās neformālās konsultācijas ar EK pārstāvjiem un diskusijas ar nozaru ministrijām un sadarbības partneriem.

Attiecīgi informatīvajam ziņojuma pievienotais protokollēmuma projekts paredz uzdevumu FM, turpinot sarunas ar Eiropas Komisiju par ES fondu plānošanas dokumentu projektiem, ņemt vērā informatīvajā ziņojumā ietverto piedāvājumu finansējuma pārdalēm.

Aktualizēts darbības programmas „Izaugsme un nodarbinātība” projekts pieejams ES fondu tīmekļa vietnē: <http://www.esfondi.lv/page.php?id=1149>

Savukārt pēc diskusijām ar EK, nozaru ministrijām un sociālajiem partneriem plānošanas dokumentus plānots precizēt un iesniegt izskatīšanai pagaidu uzraudzības komitejā, apstiprināšanai MK un pēc ES fondu Regulu spēkā stāšanās oficiāli iesniegt apstiprināšanai EK.

Finanšu ministra vietā –

aizsardzības ministrs A.Pabriks

15.11.2013 11:21:58

1754

K.Virse, 67095479

Karina.Virse@fm.gov.lv

1. Ministru kabineta 2012.gada 4.decembra sēdes protokollēmums Nr.68 37.§ Par Saeimas deputātu priekšlikumiem Nacionālā attīstības plāna 2014.–2020.gadam projektam un precizēto projekta redakciju [↑](#footnote-ref-1)
2. Ministru kabineta 2013.gada 2.jūlija sēdes protokollēmums Nr. 37 45.§ Informatīvais ziņojums "Par Kohēzijas politikas fondu 2014.–2020.gada plānošanas perioda plānošanas dokumentu izstrādes progresu" [↑](#footnote-ref-2)